குட்டி பூர்ஷுவாக்கள், நடுத்தர வர்க்கத்தினர் மற்றும் பூர்ஷுவா அறிவுஜீவிகள் வட்டத்தில் பெண்கள் பிரச்சினை என்பது என்னவாக இருக்கிறது? இங்கு குடும்பத்தைக் கலைப்பது சொத்தல்ல, முதலாளிதுவ உற்பத்தி முறையின் உள்ளார்த அறிகுறிகளே அதற்கு முக்கியக் காரணம். இந்த உற்பத்தி முறை எந்த அளவுக்கு வெற்றி நடை போடுகிறதோ, அந்த அளவு நடுத்தர வர்க்கமும், குட்டி பூர்ஷுவாக்களும் தங்களது அழிவை நோக்கி புரட்டி அடிக்கப்படுகின்றனர். பூர்ஷுவா அறிவுஜீவி வட்டத்திற்குள், வாழ்நிலைமைகள் மோசமடைய இன்னொரு சூழ்நிலையும் காரணமாக உள்ளது: முதலாளித்துவத்திற்கு புத்திசாலித்தனம் நிறைந்த, அறிவியல்பூர்வமாக பயிற்சி பெற்ற தொழிலாளர்கள் தேவை. அதனால் அது மூளை வேலைச் செய்யும் பாட்டாளிகளை அதிகளவில் உற்பத்தி செய்தது. இதனால், முந்தைய நிலையில் சமூகத்தில் மிகவும் மதிப்பு பெற்றதாக, இலாபம் ஈட்டக்கூடிய நிலையில் இருந்த தொழில்முறை வர்க்கம் (Professional Class) மெல்ல மெல்ல அழிந்து வருகிறது. அதே விகிதத்தில், திருமணங்களும் குறைந்து வருகிறது; ஒருபுறம் பொருளாயத அடிப்படைகள் மோசமாகி வருகின்றன, மற்றொரு புரத்தில் வாழ்வு பற்றிய எதிர்பார்ப்புகள் பெருகி வருகின்றன. இதனால் திருமணம் செய்துகொள்வதற்கு முன் ஒருவன் இரண்டு முறைக்கு மூன்று முறை சிந்திக்க வேண்டியுள்ளது. ஒரு குடும்பத்தை உருவாக்குவதற்கான வயது வரம்பு உயர்ந்துகொண்டே வருகிறது. மேலும் திருமணம் செய்து கொள்ள வேண்டிய எந்த நிர்பந்தமும் ஒரு வயது முதிர்ந்த பிரம்மச்சாரிக்கு இருப்பதில்லை, ஏனென்றால் முறைப்படியான மனைவி இல்லாமலேயே ஒரு சுகமான வாழ்வை வாழ்வதற்கான அத்தனை சலுகைகளையும் வழங்கும் சமூக நிறுவனங்கள் போதுமான அளவுக்கு உள்ளன. பட்டினிதர ஊதியத்தின் மூலம் பாட்டாளி வர்க்கத் தொழிலாளர்களை சுரண்டும் முதலாளித்துவமானது ஆண்களின் தேவைகளுக்கேற்ற எண்ணிக்கையில் விலைமாதர்கள் அளிப்பு (சப்ளை) இருக்கும்படி பார்த்துக் கொள்கிறது. இவ்வாறாக, பூர்ஷுவா வட்டங்களில், திருமணமாகாத பெண்களின் எண்ணிக்கை எப்போதும் உயர்ந்தே வருகின்றது. அம்மட்டங்களின் மனைவிகளும், மகள்களும் தங்களது வாழ்வாதாரத்திற்காகவும், மனநிறைவுக்காகவும் சமூகத்திற்குள் தள்ளப்படுகின்றனர். இந்த மட்டங்களில், மேல்தட்டு வர்க்கங்களில் உள்ளதுபோல், பெண்கள் ஆண்களுக்கு நிகராக, அதாவது சொத்துடைமையாளர்களாக இருப்பதில்லை. அவ்வர்க்கத்துப் பெண்கள் ஆண்களுக்கு நிகராக தங்களது பொருளாதார சமத்துவத்தை இரண்டு கோரிக்கைகளை முன்வைப்பதன் மூலமே பெறமுடியும்: சமமான தொழில்முறை பயற்சிக்கான கோரிக்கை மற்றும் இரண்டு பாலினங்களுக்கும் சமமான வேலை வாய்ப்பு. பொருளாதார அடிப்படையில் சொல்வதானால், ஆண்களுக்கும் பெண்களுக்கும் அனைத்து வகையான வேலைகளுக்கும் தடையற்ற அனுகல் மற்றும் இடையூறற்ற போட்டி ஆகியவற்றை மெய்ப்பித்துக் காட்டுதல். இந்த கோரிக்கையை நடைமுறைபடுத்தும்போது பூர்ஷுவா மற்றும் அறிவுஜீவி வட்டத்தின் ஆண் பெண் முரண்பாட்டை கட்டவிழ்த்து விடுகின்றது. தொழில்முறை உலகில் பெண்களும் போட்டியிடுவதே பூர்ஷுவாப் பெண்களின் உரிமைப் போராட்டங்களுக்கு எதிரான ஆண் எதிர்ப்பிற்குக் காரணமாகும். இது மிக எளிமையாக விளங்கிக் கொள்ளகூடிய விஷயம்தான் – போட்டி பயம். மற்றபடி, பெண்களின் மூளை உழைப்பிற்கு எதிராக சொல்லப்படும் பெண்கள் சிறிய மூளை படைத்தவர்கள் அல்லது அவள் இயல்பிலேயே தாயாக விரும்புபவள் போன்றவை வெறும் பாசாங்கு. இந்த போட்டியே, மேல்தட்டுப் பெண்கள் தங்களுக்கான அரசியல் உரிமையைக் கோருவதை நோக்கித் தள்ளுகிறது. அரசியல் உரிமை பெற்றாலாவது, அரசியல் ரீதியாக போராடி, தங்களது பொருளாதார நடவடிக்கைகளுக்கு எதிராக எழுப்பப்பட்டிருக்கும் அத்தனை தடைகளையும் தகர்த்தெரிய முடியும் என்பது அவர்களது எண்ணம்.